b'\n_START_ARTICLE_\nStanley Rogers Resor\n_START_PARAGRAPH_\nStanley Rogers Resor (5. joulukuuta 1917 New York \xe2\x80\x93 17. huhtikuuta 2012 Washington) oli yhdysvaltalainen poliitikko ja upseeri. H\xc3\xa4n oli puolustusministerin alainen maavoimaministeri (Secretary of the Army) Yhdysvaltain puolustusministeri\xc3\xb6ss\xc3\xa4 1965-1971._NEWLINE_Resor opiskeli Yalen yliopistossa ja palveli toisessa maailmansodassa upseerina. Sodan loppuvaiheessa h\xc3\xa4n oli taisteluteht\xc3\xa4viss\xc3\xa4 Euroopan rintamalla. Sotapalvelunsa Resor p\xc3\xa4\xc3\xa4tti everstiluutnanttina; h\xc3\xa4nelle my\xc3\xb6nnettiin kunniamerkit Silver Star, Bronze Star sek\xc3\xa4 Purple Heart._NEWLINE_Toimittuaan pitk\xc3\xa4\xc3\xa4n yritysjuristina newyorkilaisessa lakiasiaintoimistossa Resor siirtyi 1965 puolustusministeri\xc3\xb6n palvelukseen. H\xc3\xa4n palveli Vietnamin sodan aikaan armeijan ministerin\xc3\xa4 sek\xc3\xa4 demokraattipresidentti Lyndon B. Johnsonia ett\xc3\xa4 republikaanipresidentti Richard Nixonia. Resor esitti my\xc3\xb6hemmin kritiikki\xc3\xa4 Yhdysvaltain puolustuspoliittista linjaa vastaan. H\xc3\xa4n esiintyi vuonna 1997 julkisuudessa Naton it\xc3\xa4laajentumisen vastustajana, koska h\xc3\xa4n pelk\xc3\xa4si sen hankaloittavan aseistariisuntaneuvotteluja Ven\xc3\xa4j\xc3\xa4n kanssa.'